《同冠峡》
清代·胡蛟龄

一水中盘纡，绕作羊肠曲。夹岸两苍龙，并以神力束。

飞空舞爪牙，数里势相属。饮涧喷寒泉，琤琮落碎玉。

散成轻雪花，聚入澄潭渌。跳珠偶一沾，朱炎失蒸溽。

缅彼昌黎叟，兹地蒙采录。人与境千年，美句谁能续。

孤踪幸一过，聊以资遐瞩。相戒勿题崖，庶免山灵辱。

作者简介：胡蛟龄，字凌九，泾县人。雍正癸卯进士，改庶吉士，历官户科给事中。有《起亭诗钞》。